રિઝર્વ બેન્કે ચાર વર્ષમાં પહેલીવાર એટલે કે કેન્દ્રમાં નરેન્દ્ર મોદી સરકાર સત્તારૂઢ થઇ તે પછી પ્રથમ જ વખત રેપો રેટ વધાર્યો છે. જોકે, વ્યાજ દર વધારાનું આ પેપર અગાઉ જ ફૂટી ગયું હતું એટલે હજુ ગયાં સપ્તાહે જ દેશની મોટાભાગની રાષ્ટ્રીયકૃત બેન્કો તથા એચડીએફસી જેવી હોમ લોન કંપનીઓએ વ્યાજ દર વધારી જ દીધાં હતાં. હવે રેપો રેટમાં નિશ્ચિત વધારો થતાં વ્યાજ દરોમાં વધારાનો દોર આગળ વધશે. વધતી મોંઘવારી અને જીવનનિર્વાહનાં સતત વધતાં જતાં ધોરણ સામે બાંધી અને બહુ ધીમી ગતિએ વધતી આવકનું સંતુલન બેસાડવા સતત પ્રયાસ કરતા મધ્યવર્ગ માટે આ વધારો વધુ એક ફટકા સમાન છે. વ્યાજ દરોમાં વધારો એ પણ સૂચવે છે કે રિઝર્વ બેન્કને આગામી દિવસોમાં મોંધવારી વધુ ભડકવાની શંકા છે. સરકાર પાસે મધ્યવર્ગને દિલાસા માટે કોઇ શબ્દ નથી. સરકારની એવી કોઇ દાનત હોય તેમ પણ જણાતું નથી.